Ole Giæver

Ole Giæver (født 1977) er en norsk-samisk regissør, manusforfatter, forfatter og skuespiller. Han er utdannet ved Nordland kunst- og filmfagskole i Lofoten og Konstfack i Stockholm. 

Han har laget en rekke kortfilmer, blant annet Blokk B (2006) og Tommy (2007). I 2008 skrev han og regisserte novellefilmen Sommerhuset. For filmen ble han nominert til Amandaprisen 2008 i klassen beste filmmanus og han ble tildelt Tromsø kommunes kulturpris for 2008. Hans spillefilmdebut var Fjellet fra 2011 som var åpningsfilm på Tromsø internasjonale filmfestival. Filmen deltok også på Berlin internasjonale filmfestival. For filmen ble han nominert til Kanonprisen 2011 i klassen beste manus.

I 2014 laget Ole Giæver sin andre spillefilm Mot naturen, hvor han også spilte hovedrollen. For sin rolle i filmen vant han Kanonprisen 2014 for beste mannlige hovedrolle, og ble også nominert i kategoriene beste manus og beste regi og til Amandaprisen 2015 i klassen beste manus.

I 2017 hadde spillefilmen Fra balkongen premiere. Giæver hadde både manus, regi og hovedrolle i denne filmen og ble nominert Kanonprisen 2017 i klasen beste mannlige hovedrolle. 

Giæver stod for manus og regi til filmen Ellos eatnu – La elva leve fra 2023 om Alta-konflikten på 1970- og 1980-tallet og motstanden mot byggingen av et vannkraftverk i Altaelva i Finnmark. For filmen vant han Amandaprisen 2023 i klassen beste regi, mens filmen ble kåret til beste norske kinofilm og Gard Emil Elvenes vant klassen for beste mannlige birolle. I tillegg var Giæver nominert i klassen for beste manus og filmen fikk totalt åtte nominasjoner.

 Filmografi 
Giæver står for manus og regi dersom ikke annet er nevnt
 Sommerhuset (2008)
 Fjellet (2011) - også produsent
 Hellfjord (2012) – TV-serie, regi 1 episode
 Mot naturen (2014) – også skuespiller
 Fra balkongen (2017)
 Ellos eatnu – La elva leve (2023)

 Bibliografi 
 Mot Å – roman, Oktober 2023

 Referanser 

 Eksterne lenker 


Kategori:Samiske regissører
Kategori:Samiske skuespillere
Kategori:Norske filmregissører
Kategori:Norske romanforfattere
Kategori:Norske manusforfattere
Kategori:Norske skuespillere
Kategori:Personer fra Tromsø kommune
Kategori:Fødsler i 1977
Kategori:Vinnere av Kanonprisen
Kategori:Amanda for beste regi‎
Kategori:Amandaprisen 2023